SMGS-kokkulepe

SMGS (Soglašenije o Meždunarodnom Gruzovom Soobštšenii) ehk Rahvusvaheline Raudtee Kaubaveo Kokkulepe (RRKK) on sõlmitud SRÜ riikide, Baltimaade, Albaania, Bulgaaria, Hiina, Iraani, Korea, Mongoolia, Poola ja Vietnami raudteevedusid haldavate organite poolt ja reguleerib kaubavedude korraldamist raudteel allakirjutanud riikide vahel. Soome ja Venemaa on sõlminud kahepoolseid transpordilepinguid.

SMGS saatekiri (inglise SMGS consignment note) on kindla vormi kohane rahvusvaheline raudteetranspordi kaubasaatedokument, mida kasutatakse riikidevahelistel raudteevedudel SMGS kokkuleppe raames. Saatekiri on veodokumentide komplekt, mis koosneb saatekirja originaalist, teekirjast, saatekirja duplikaadist, kauba väljaandmise dokumendist, kauba kohalejõudmise teatisest, samuti vajalikust arvust teekirja lisaeksemplaridest (kahes eksemplaris lähteraudtee jaoks ja ühes eksemplaris iga veos osaleva transiitraudtee jaoks).

Raudteeveo saateleht kehtib ka dokumendina, mis on tõendiks kauba ostu-müügi lepingu täideviimisest. Piiriületuspitsatiga saateleht koos lisadega tõendab, et kaup on kohale toimetatud ja lepingu kohaselt tagab see ka tehingu eest tasumise. Saatekiri tuleb täita ranges vastavuses saatekirja täitmise juhendiga, mis sisaldub SMGS-i lisas. Saatekirja on võimalik täita ka elektroonselt, kui veos osalevate raudteeoperaatorite infotehnoloogiline valmisolek seda lubab.

Lisaks eri saadetiste veokirjadele kasutatakse rongi koondsaatedokumenti – kaalulehte (inglise bill of weight). See sisaldab kaubavagunite numbreid ja paiknemist rongis, kodeeritud informatsiooni kauba, piirijaamade ja sihtjaama kohta, informatsiooni rongi pikkuse ja kaalu kohta ning veotingimusi kirjeldavaid erimärkmeid (nt mittegabariitsus, kauba ohtlikkus, liikumiskiirus). Iga muudatus rongi koosseisus nõuab ka muudatuste tegemist kaalulehel, vajadusel ka uue kaalulehe väljaandmist. Täpsemat informatsiooni kauba, kauba saaja ja saatja kohta sisaldavad kauba saateleht ja vagunileht.    

 Raudteevedaja vastutus SMGS-kokkuleppe kohaselt 
SMGS-i saatekirja järgi vastutab kauba veoks vastu võtnud raudteeoperaator veolepingu täitmise eest:
 kogu liikumistee ulatuses kuni kauba väljastamiseni sihtjaamas;
 kauba edasisaatmise korral riiki, mis ei osale SMGS-i kokkuleppes;
 kuni veo vormistamiseni muus rahvusvahelise raudtee-otseveo kokkuleppes ettenähtud saatekirja järgi;
 kauba edasisaatmise korral riigist, mis ei osale SMGS-i kokkuleppes, pärast veo vormistamist SMGS-i saatekirja järgi. 

SMGS-i saatekirja alusel vastutab kauba veoks vastu võtnud operaator veolepingu täitmise eest kauba veoks vastuvõtmisest kuni ümbersaatmise jaama kuupäevatempli jäljendi lisamiseni, tagasisuunas aga ümbersaatmise jaama kuupäevatempli jäljendi lisamisest kuni kauba väljastamiseni sihtjaamas. Iga järgmine vedaja, kes võtab kauba koos saatekirjaga veoks üle, muutub sel teel lepingu osaliseks ja võtab endale konkreetse lepingu järgi tekkivad kohustused. 

Raudteevedaja vastutab kauba kohaletoimetamisega viivitamise ning kauba täieliku või osalise kaotsimineku, riknemise, vigastamise või muul põhjusel kvaliteedi halvenemise eest kauba veoks vastuvõtmise hetkest kuni selle väljastamiseni sihtjaamas. Kauba edasisaatmise korral riiki, kes ei osale SMGS-i kokkuleppes, vastutab operaator kuni veo vormistamiseni muus rahvusvahelise raudtee-otseühenduse kokkuleppes ettenähtud saatekirja järgi. 

Raudteevedaja vabaneb vastutusest veoks vastuvõetud kauba täieliku või osalise kaotsimineku, väiksema kaalu (vaegkaalu), vigastamise, riknemise ja muul põhjusel kauba kvaliteedi halvenemise eest juhul, kui kauba täielik või osaline kaotsiminek, vaegkaal, vigastamine, riknemine või muul põhjusel kauba kvaliteedi halvenemine toimus asjaolude tõttu, mida operaator ei saanud ära hoida ja mille kõrvaldamine ei sõltunud temast. Kauba vaegkaal on kauba puudujääk võrreldes algselt saatedokumenti märgitud vagunisse laaditud kauba kaaluga. SMGS-i leping sätestab, et vagunis veetava kauba kaalu vähenemine kuni 0,5–2,0% on aktsepteeritav loomuliku kaona kauba enda füüsikaliste omaduste tõttu. 

Raudteeoperaatori hüvitus saatjale või saajale kauba täieliku või osalise kaotsimineku korral arvutatakse hinna järgi, mis on märgitud välismaise tarnija kaubaarvel või sellest arvest tehtud ja reklamatsiooni esitamise riigis kehtestatud korra kohaselt tõestatud väljavõttele. Kui täielikult või osaliselt kaotsiläinud kauba hinda sel viisil kindlaks määrata ei saa, määrab hinna ekspertiise tegev ettevõte. Deklareeritud väärtusega kauba täieliku või osalise kaotsimineku korral maksab vedaja saatjale või saajale välja hüvitise deklareeritud summa suuruses või osana deklareeritud väärtusest proportsionaalselt kaotsiläinud osale. Raudteeoperaator ei hüvita saatjale või saajale kulutusi ja kahju, mis ei tulene veolepingust. 

Kui vedaja peab SMGS-i kokkuleppe kohaselt saatjale või saajale hüvitama kauba vigastamise, riknemise või muul põhjusel kauba kvaliteedi halvenemisega tekitatud kahju, peab hüvitatav summa vastama kauba väärtuse vähenemisele. Deklareeritud väärtusega kauba vigastamise, riknemise või muul põhjusel kauba kvaliteedi halvenemise korral maksab raudteeoperaator  hüvitist summas, mis peab moodustama selle osa deklareeritud väärtusest, mis on proportsionaalne vigastamisest, riknemisest või muudel põhjustel kauba kvaliteedi halvenemisest tingitud kauba väärtuse vähenemise suhtarvuga. 

Raudteeveostele ei ole tavaliselt mõtet teha lisakindlustust tulenevalt vedaja täisvastutusest. Kauba kaotsiminekut esineb suhteliselt harva. Vargusi esineb rohkem väärtusliku kauba puhul ja nende avastamine on enamasti võimatu moel, mis tagaks võimaluse raudteevedajalt kauba kaotsimineku eest kompensatsiooni nõuda. 

Raudteeoperaator maksab kauba kohaletoimetamisega viivitamise eest saatjale trahvi, mille suurus määratakse kindlaks olenevalt veotasust viivituse põhjustanud raudteel ning viivituse kestusest, mis määratakse kindlaks viivituse (ööpäevades) ja veoaja suhtarvuna, sealhulgas:

 6% veotasust viivituse korral üle 1/10 kohaletoimetamise tähtajast;
 12% veotasust viivituse korral üle 1/10 , kuid mitte üle 2/10 ettenähtud veoajast;
 18% veotasust viivituse korral üle 2/10, kuid mitte üle 3/10 ettenähtud veoajast;
 24% veotasust viivituse korral üle 3/10, kuid mitte üle 4/10 ettenähtud veoajast;
 30% veotasust viivituse korral üle 4/10 ettenähtud veoajast. 

 Vaata ka 
 CIM-konventsioon

 Viited 

Kategooria:Raudteetransport